En cyklist slap heldigt fra at blive påkørt af en bil, der pludselig drejede til venstre ind over cykelstien.

En mandlig cyklist slap uden fysiske mén fra et sammenstød med en bil torsdag. Uheldet skete på Vester Alle i Aalborg ved Snerlevej. En bilist kom kørende ad Vester Alle og ville dreje til venstre ad Snerlevej, og idet bilisten gjorde det, overså hun cyklisten, der kom kørende på cykelstien. Til alt held kom ingen af de implicerede parter til skade ved uheldet. - Det er bilisten, der overtræder sin ubetingede vigepligt, lyder meldingen fra vagtchefen hos Nordjyllands Politi. Bilisten kan derfor nu se frem til at få en bøde og et klip i kørekortet.